SET สัปดาห์หน้ากรอบ 1,370-1,420แนะลงทุน 5 หุ้นเด็ด เน้นกลุ่มอสังหาฯ
บล.โกลเบล็ก มอง SET แกว่งพักตัวในกรอบ 1,400-1,430 จุด ติดตามการทยอยประกาศผลประกอบการไตรมาส 3/58 พร้อมแนะนำลงทุนหุ้นกลุ่มอสังหาริมทรัพย์
1 พ.ย. 2558

บล.โกลเบล็ก ประเมินดัชนีหุ้นไทยสัปดาห์หน้าจะแกว่งพักตัว ในกรอบ 1,370-1,420 จุด โดยต้องติดตามการทยอยประกาศผลประกอบการไตรมาส 3/58 ของบริษัทจดทะเบียน (บจ.) ที่จะทยอยออกมา พร้อมแนะนำลงทุนหุ้นกลุ่มอสังหาริมทรัพย์ ในหุ้นที่คาดจะมีผลการดำเนินงานสดใสในช่วงไตรมาส 3/58  ขณะที่ภาคอสังหาริมทรัพย์ยังจะได้รับประโยชน์จากมาตรการลดภาษีกระตุ้นภาคอสังหาริมทรัพย์ที่เริ่มมีผลบังคับใช้วันนี้   
  
นางสาววิลาสินี บุญมาสูงทรง ผู้อำนวยการฝ่ายวิเคราะห์ บล.โกลเบล็ก เปิดเผยว่า แนวโน้มภาวะตลาดหุ้นไทยได้รับปัจจัยบวกจากมาตรการลดภาษีกระตุ้นภาคอสังหาริมทรัพย์ ที่เริ่มมีผลบังคับใช้ตั้งแต่วันที่ 29 ต.ค.58-28 เม.ย.59 เป็นระยะเวลา 6 เดือน ซึ่งส่งผลให้ธุรกรรมการขายและโอนที่อยู่อาศัยที่ชะงักงันในช่วงก่อนหน้านี้เดินหน้าต่อได้  รวมทั้งรัฐบาลมีมาตรการกระตุ้นเศรษฐกิจผ่านวงเงินช่วยเหลือผู้ประกอบการเอสเอ็มอี
อย่างไรก็ตาม ยังมีปัจจัยลบจากการที่กระทรวงการคลังประกาศปรับลดคาดการณ์ผลิตภัณฑ์มวลรวมภายในประเทศ (GDP) ปีนี้เหลือโต 2.8% จากเดิมคาดโต 3% เป็นผลจากที่คาดว่าการส่งออกปีนี้จะหดตัว 5.4% สูงกว่าคาดการณ์ครั้งก่อนหน้าที่คาดว่าจะหดตัวราว 4% โดยระบุว่า เศรษฐกิจไทยในเดือนก.ย.58 และผลการดำเนินงานในไตรมาส 3/58 มีสัญญาณชะลอตัวต่อเนื่องทั้งจากการส่งออกสินค้าและการใช้จ่ายภาคเอกชนผ่านการบริโภคและการลงทุนของภาคเอกชน
ขณะที่ยังคงได้รับปัจจัยสนับสนุนจากภาคการท่องเที่ยว แม้ว่าจะชะลอตัวลงเมื่อเทียบกับไตรมาสก่อนหน้านี้ ส่วนปัจจัยที่ต้องติดตามในช่วงสัปดาห์นี้เป็นตัวเลขประมาณการครั้งแรก  GDP ของสหรัฐในช่วงไตรมาส 3 ปี 58 และการรายงานภาวะเศรษฐกิจไทยประจำเดือนต.ค.โดยธนาคารแห่งประเทศไทย (ธปท.)
 
ด้านนายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก ประเมินกลยุทธ์การลงทุนใน SET ว่า ภาวะตลาดหุ้นไทยสัปดาห์หน้าให้ติดตามการทยอยประกาศผลการดำเนินงานในช่วงไตรมาส 3/58 ของบริษัทจดทะเบียนซึ่งคาดว่ากลุ่มพลังงานจะมีผลประกอบการแย่ลงเมื่อเปรียบเทียบกับไตรมาสที่แล้วและช่วงเดียวกันของปีก่อน รวมทั้งกระแสเงินทุนของนักลงทุนต่างชาติหลังธนาคารกลางสหรัฐ (เฟด) ส่งสัญญาณว่าอาจปรับขึ้นอัตราดอกเบี้ยในการประชุมครั้งหน้าในเดือน ธ.ค.
โดยประเมินว่า SET จะแกว่งพักตัวในกรอบ 1,400-1,430 จุดแนะนำลงทุนหุ้นกลุ่ม อสังหาริมทรัพย์ ในหุ้นที่คาดจะมีผลการดำเนินงานสดใสในช่วงไตรมาส 3/58 แนะนำ SIRI ANAN LPN และ กลุ่มสื่อสารเนื่องจากใกล้ช่วงของการเปิดประมูล 4G ในวันที่ 11 และ 12 พ.ย.นี้ แนะนำ ADVANC  และ DTAC